Odvolanie podané 29. novembra 2023: Španielske kráľovstvo proti rozsudku Všeobecného súdu (prvá komora) z 20. septembra 2023 vo veci T-450/21, Španielsko/Komisia
(vec C-729/23 P)
Jazyk konania: španielčina
Účastníci konania
Odvolateľ: Španielske kráľovstvo (v zastúpení: I. Herranz Elizalde, splnomocnený zástupca)
Ďalší účastníci konania: Európska komisia, Francúzska republika
Návrhy odvolateľa
zrušiť rozsudok z 20. septembra 2023 vo veci T-450/21 a
rozhodnúť vo veci tak, že sa vyhovie návrhu na zrušenie napadnutého rozhodnutia.
Odvolacie dôvody a hlavné tvrdenia
Prvý odvolací dôvod:
Porušenie článku 31 delegovaného nariadenia 640/20141, článku 53 ods. 4 delegovaného nariadenia 639/20142 a článku 63 nariadenia Európskeho parlamentu a Rady (EÚ) 1306/20133 .
Nesprávne vymedzenie dotknutého správania a uplatniteľného právneho rámca. Rozsudok pochybil pri vymedzení dotknutého správania, keď nezohľadnil element „žiadosti o pomoc“, a pri vymedzení právneho rámca, keď nezohľadnil existenciu špecifických noriem, ktoré ukladajú sankcie za oneskorené oznámenia o premiestňovaní zvierat.
Vyvodenie nesprávneho záveru, že žiadosť o pomoc v súvislosti so zvieratami, na ktoré možno poskytnúť pomoc, na účely získania pomocí je správaním, ktoré môže byť sankcionované. i) Nedostatočné odôvodnenie. ii) Nesprávne uplatnenie doslovného, kontextuálneho a historického výkladu. iii) Nesprávne určenie účelu vykladaných noriem a nesprávne uplatnenie zásad proporcionality a užitočného účinku: účelom spornej normy bola ochrana finančných záujmov a sporné sankcie neboli na tento účel nevyhnutné, a preto boli neprimerané. Okrem toho sporné sankcie odnímajú užitočný účinok článku 53 ods. 4 delegovaného nariadenia 639/2014. iv) Porušenie zásady „non bis in ídem“. Článok 50 Charty základných práv Európskej únie: Porušenie je spôsobené tým, že rozsudok kladie sankcionovateľné správanie a účel spornej normy na rovnakú úroveň so správaním a účelom iných sankčných noriem. v) Nesprávne posúdenie novely z roku 2021 ako menej prísnejšej sankčnej normy a subsidiárne porušenie článku 49 ods. 1 Charty tým, že nebola uplatnená retroaktívne.
Vyvodenie nesprávneho záveru, že žiadosť o pomoc zahŕňa zvieratá, ktoré sú v registri zvierat uvedené ako zvieratá, na ktoré nemožno poskytnúť pomoc. Porušenie článku 2 ods. 1 bodu 19 delegovaného nariadenia 640/2014 a článku 21 ods. 4 nariadenia 809/20141 .
Druhý odvolací dôvod:
Porušenie zásady právnej istoty a zásady zákonnosti článku 49 ods. 1 Charta základných práv Európskej únie. Rozsudok vyvodzuje povinnosť uložiť sankcie z analogickej argumentácie. Normatívny rámec nebol dostatočne jasný na potvrdenie, že dotknuté správania majú byť sankcionované.
Tretí odvolací dôvod:
Porušenie zásady účinnej súdnej ochrany, nedostatočné odôvodnenie a porušenie článku 34 ods. 3 a 5 vykonávacieho nariadenia 809/2014.
Porušenie účinnej súdnej ochrany: Opomenutie rozhodnúť o tvrdeniach týkajúcich sa prvej časti finančnej opravy.
Nedostatočné odôvodnenie. Sporné správanie nie je upravené v uplatnenej norme. Nie je vysvetlené, v akom rozsahu Španielsko porušilo uvedenú normu.
Porušenie článku 34 ods. 3 a 5 vykonávacieho nariadenia 809/2014. Nie je uložená žiadna konkrétna povinnosť, že miera odchýlky náhodnej vzorky musí byť vždy nižšia ako miera vzorky založenej na riziku.
Štvrtý odvolací dôvod:
Porušenie zásady zákazu diskriminácie medzi platobnými miestami. Rozsudok zamieňa dôkaz porovnateľnej situácie s rozdielnym zaobchádzaním s jeho odôvodnením, neoprávnene ukladá Španielskemu kráľovstvu dôkazné bremeno toho, že rozdielne zaobchádzanie bolo neodôvodnené.
____________
1     Delegované nariadenie Komisie (EÚ) č. 640/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1306/2013 vzhľadom na integrovaný administratívny a kontrolný systém, podmienky zamietnutia alebo odňatia platieb a administratívne sankcie uplatniteľné na priame platby, podporné nariadenia na rozvoj vidieka a krížové plnenie (Ú. v. EÚ L 181, 2014).
1     Delegované nariadenie Komisie (EÚ) č. 639/2014 z 11. marca 2014, ktorým sa dopĺňa nariadenie Európskeho parlamentu a Rady (EÚ) č. 1307/2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky, a ktorým sa mení príloha X k uvedenému nariadeniu (Ú. v. EÚ L 181, 2014).
1     Nariadenie Európskeho parlamentu a Rady (EÚ) č. 1306/2013 zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008 (Ú. v. EÚ L 347, 2013).
1     Vykonávacie nariadenie Komisie (EÚ) č. 809/2014 zo 17. júla 2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 v súvislosti s integrovaným administratívnym a kontrolným systémom, opatreniami na rozvoj vidieka a krížovým plnením (Ú. v. EÚ L 227, 2014).